Uppskot til løgtingslóg um at byggja tveir vardar bústaðir í Tórshavn til fólk við serligum avbjóðingum Frágreiðing Uppskotið er liður í at bøta um umstøðurnar í Tórshavn hjá fólki, ið hava menningartarn, soleiðis at hesi kunnu fáa góðar og tíðarhóskandi bústaðir. Ein góður og tryggur bústaður er fyritreytin fyri inklusión, virkni og luttøku í samfelagnum. Ein góður og tryggur bústaður er grundarlagið undir sømiligari menniskjaligari tilveru, eisini hjá fólki, ið hava menningartarn. Fleiri av verandi sambýlum í Tórshavn til fólk, ið hava menningartarn húsast í gomlum og slitnum sethúsum, ið ikki eru hildin við líka, og sum aloftast ikki eru hóskandi til endamálið.